CELEX: 52020PC0256
Language: da
Date: 2020-06-22
Title: Forslag til RÅDETS GENNEMFØRELSESAFGØRELSE om ændring af Rådets gennemførelsesafgørelse (EU) 2018/485 om at give Danmark tilladelse til at anvende en særlig foranstaltning, der fraviger artikel 75 i direktiv 2006/112/EF om det fælles merværdiafgiftssystem

EUROPA-KOMMISSIONEN
            Bruxelles, den 22.6.2020
            COM(2020) 256 final
            2020/0124(NLE)
            Forslag til
            RÅDETS GENNEMFØRELSESAFGØRELSE
            om ændring af Rådets gennemførelsesafgørelse (EU) 2018/485 om at give Danmark tilladelse til at anvende en særlig foranstaltning, der fraviger artikel 75 i direktiv 2006/112/EF om det fælles merværdiafgiftssystem
            
               
         
         
            
               BEGRUNDELSE
            
            
               I henhold til artikel 395 i Rådets direktiv 2006/112/EF af 28. november 2006 om det fælles merværdiafgiftssystem
                  1
                ("momsdirektivet") kan Rådet med enstemmighed på forslag af Kommissionen give en medlemsstat tilladelse til at indføre særlige foranstaltninger, der fraviger bestemmelserne i direktivet, for at forenkle momsopkrævningen eller for at forhindre visse former for momsunddragelse eller momsundgåelse. 
            
            
               Ved brev registreret i Kommissionen den 21. februar 2020 anmodede Danmark om tilladelse til fortsat at anvende en standardsatsordning for privat brug af lette varebiler med en samlet tilladt totalvægt på 3 ton, der udelukkende er blevet registreret til erhvervsmæssig brug, hvorved anvendelsen forlænges af den særlige foranstaltning, som blev godkendt ved Rådets gennemførelsesafgørelse (EU) 2018/485
                  2
               , og som fraviger momsdirektivets artikel 75. 
            
            
               I overensstemmelse med momsdirektivets artikel 395, stk. 2, underrettede Kommissionen ved brev af 2. april 2020 de øvrige medlemsstater om Danmarks anmodning. Ved brev af 3. april 2020 meddelte Kommissionen Danmark, at den rådede over alle de oplysninger, den fandt nødvendige for at kunne behandle anmodningen.
            
            
               1.BAGGRUND FOR FORSLAGET
            
            
               •Forslagets begrundelse og formål
            
            
               
                  For at forenkle momsopkrævningen og bekæmpe momsunddragelse anmodede Danmark i 2011 om en fravigelse, der ville gøre det muligt at indføre en standardsatsordning for privat brug af lette varebiler med en tilladt totalvægt på op til 3 ton, der udelukkende er registreret til erhvervsmæssig brug. Anmodningen om fravigelse blev godkendt ved Rådets gennemførelsesafgørelse 2012/447/EU af 24. juli 2012
                     3
                  . Danmark anmodede om forlængelse af den foranstaltning, der blev godkendt ved Rådets gennemførelsesafgørelse (EU) 2015/992 af 19. juni 2015
                     4
                   og Rådets gennemførelsesafgørelse 2018/485/EU. Sidstnævnte rådsgennemførelsesafgørelse udløber den 31. december 2020. 
               
               
                  Uden en sådan fravigelse forholder det sig ifølge dansk lovgivning således, at enhver form for privat brug af et sådant køretøj, der udelukkende er registreret til erhvervsmæssig brug, medfører, at den afgiftspligtige person fuldt ud mister retten til at fradrage moms på omkostningerne til anskaffelse af køretøjet. Danmark gør brug af en standstill-bestemmelse efter artikel 176 i momsdirektivet om fradrag af moms på udgifter til anskaffelse og brug af lette varebiler med en tilladt totalvægt på op til 3 ton. En virksomhed, der registrerer en sådan let varebil som værende udelukkende beregnet til erhvervsmæssig brug, er berettiget til at fradrage den fulde moms i forbindelse med anskaffelsen af køretøjet og driftsomkostningerne. En virksomhed, der registrerer en let varebil som værende både til erhvervsmæssig og privat brug, er imidlertid ikke berettiget til at fradrage momsen på anskaffelsesomkostningerne, men kan fradrage den fulde moms på køretøjets driftsomkostninger. 
               
               
                  Den danske ordning, der er beskrevet ovenfor, kan være vanskelig og dyr at administrere, både for den afgiftspligtige person og for skatteforvaltningen. Danmark har derfor anmodet om at anvende en forenklet procedure, som tidligere blev godkendt ved Rådets gennemførelsesafgørelse 2012/447/EU og efterfølgende ved Rådets gennemførelsesafgørelse (EU) 2015/992 og Rådets gennemførelsesafgørelse (EU) 2018/485. 
               
               
                  I henhold til momsdirektivets artikel 75 gælder det, at når varer, der indgår i en virksomheds aktiver, anvendes til privat brug, skal afgiftsgrundlaget til beregning af den skyldige moms være de udgifter, som den afgiftspligtige person har haft i forbindelse med leveringen af ydelsen. Den standardsatsordning, der bruges i Danmark, kan af den afgiftspligtige person anvendes i op til 20 dage pr. kalenderår. I henhold til dette system betaler den afgiftspligtige person en afgift pr. dag for privat brug af køretøjet. Den faste afgift, der skal betales pr. dag for privat brug af køretøjet, udgør 40 DKK og dækker kun moms. Beløbet er fastsat af den danske regering på basis af en analyse af nationale statistikker. En tilsvarende betaling i henhold til særskilt national lovgivning vil være nødvendig for at dække indkomstskat af rådighed over en firmabil og et tillæg til vægtafgiften. Skulle den afgiftspligtige person benytte køretøjet til privat brug i mere end 20 dage i et kalenderår, gælder standstill-bestemmelsen, og den afgiftspligtige person vil fuldt ud miste retten til fradrag af omkostningerne i forbindelse med anskaffelsen af køretøjet.
               
               
                  De danske myndigheder har udviklet et elektronisk system, hvorved de afgiftspligtige personer kan betale den daglige standardafgift online eller via en mobilapp. I forbindelse med betalingen får den afgiftspligtige person et "dagsbevis" som dokumentation for, at der er sket en afgiftsberigtigelse. Myndighederne finder, at ordningen forenkler de afgiftspligtige personers regnskabsmæssige forpligtelser såvel som skatteforvaltningens opgave med at opkræve og inddrive afgiften.
               
               
                  Den forenklede procedure er frivillig. Afgiftspligtige personer vil derfor stadig kunne registrere deres lette varebiler til både erhvervsmæssig og privat brug, hvis det passer til deres forhold. 
               
               
                  I overensstemmelse med artikel 3 i Rådets gennemførelsesafgørelse (EU) 2018/485 forelagde Danmark sammen med anmodningen om forlængelse en rapport med en bedømmelse af foranstaltningen. Ifølge de danske myndigheder har den forenklede procedure fungeret godt i de seneste år, og de mener derfor, at der er god grund til at fortsætte hermed.
               
               
                  Der bør derfor gives Danmark tilladelse til fortsat at anvende fravigelsesforanstaltningen indtil den 31. december 2023.
               
            
            
               •Sammenhæng med de gældende regler på samme område
            
            
               I henhold til momsdirektivets artikel 176 fastsætter Rådet de udgifter, der ikke giver ret til fradrag af momsen. Indtil det sker, kan medlemsstaterne opretholde alle de undtagelser, som var gældende i henhold til deres nationale lovgivning pr. 1. januar 1979. Der findes derfor en række "standstill"-bestemmelser, som begrænser fradragsretten for så vidt angår personbiler. 
            
            
               
                  Uanset tidligere initiativer med henblik på at indføre regler for, hvilke kategorier af udgifter der kan underlægges begrænsninger i fradragsretten
                     5
                  , er en sådan fravigelse hensigtsmæssig, indtil disse regler er harmoniseret på EU-niveau.
               
            
            
               2.RETSGRUNDLAG, NÆRHEDSPRINCIPPET OG PROPORTIONALITETSPRINCIPPET
            
            
               •Retsgrundlag
            
         
         
            
               
                  Artikel 395 i momsdirektivet.
               
            
            
               •Nærhedsprincippet (for områder, der ikke er omfattet af enekompetence) 
            
            
               
                  I betragtning af den bestemmelse i momsdirektivet, som forslaget bygger på, hører forslaget under Den Europæiske Unions enekompetence. Nærhedsprincippet finder derfor ikke anvendelse.
               
            
            
               •Proportionalitetsprincippet
            
            
               Afgørelsen vedrører en tilladelse, der indrømmes en medlemsstat på dennes egen anmodning, og udgør ikke en forpligtelse. 
            
            
               
                  I betragtning af fravigelsens begrænsede anvendelsesområde står den særlige foranstaltning i rimeligt forhold til det tilstræbte mål, dvs. at lette momsforpligtelserne og forenkle momsopkrævningen samt bekæmpe momsunddragelse.
               
            
            
               •Valg af retsakt
            
            
               
                  Den foreslåede retsakt er en gennemførelsesafgørelse vedtaget af Rådet.
               
               
                  I henhold til momsdirektivets artikel 395 er en fravigelse af de fælles momsregler kun mulig, hvis Rådet med enstemmighed på forslag af Kommissionen giver tilladelse til det. En gennemførelsesafgørelse vedtaget af Rådet er det bedst egnede reguleringsmiddel, da den kan rettes til individuelle medlemsstater.
               
            
            
               3.RESULTATER AF EFTERFØLGENDE EVALUERINGER, HØRINGER AF INTERESSEREDE PARTER OG KONSEKVENSANALYSER
            
            
               •Høringer af interesserede parter
            
            
               
                  Der er ikke gennemført en høring af interesserede parter. Forslaget er baseret på en anmodning fra Danmark og vedrører kun denne medlemsstat.
               
            
            
               •Ekspertbistand
            
            
               
                  Der var ikke behov for ekstern ekspertbistand.
               
            
            
               •Konsekvensanalyse
            
            
               
                  Forslaget tager sigte på at bekæmpe momssvig og at forenkle proceduren for beskatning og har derfor en potentiel positiv virkning for både virksomheder og forvaltninger. Danmark har identificeret løsningen som en passende foranstaltning. Danmark indsendte rapporten med bedømmelsen af foranstaltningen, og det fremgår deraf, at den forenklede procedure har fungeret godt i de seneste år, og at der er god grund til at fortsætte med en sådan procedure.
               
               
                  Ifølge de data, som Danmark har fremlagt, blev der i 2017, 2018 og 2019 solgt henholdsvis 22 383, 25 755 og 28 854 dagsbeviser à 225 DKK, hvoraf momsen udgjorde 40 DKK pr. solgt dagsbevis. Ordningen anvendes hermed i det omfang, som var forventet ved ordningens indførelse.
               
            
            
               •Grundlæggende rettigheder
            
            
               
                  Forslaget har ingen konsekvenser for beskyttelsen af de grundlæggende rettigheder.
               
            
            
               4.VIRKNINGER FOR BUDGETTET
            
         
         
            
               
                  Forslaget får ingen negativ indvirkning på Unionens egne indtægter hidrørende fra moms.
               
            
            
               5.ANDRE FORHOLD
            
            
               
                  Forslaget indeholder en udløbsklausul i form af en frist fastsat til den 31. december 2023.
               
               
                  Såfremt Danmark påtænker en forlængelse af fravigelsesforanstaltningen efter 2023, bør der sammen med anmodningen om forlængelse indgives en rapport med en bedømmelse af foranstaltningen til Kommissionen senest den 31. marts 2023.
               
            
            
               2020/0124 (NLE)
            
            
               Forslag til
            
            
               RÅDETS GENNEMFØRELSESAFGØRELSE
            
            
               om ændring af Rådets gennemførelsesafgørelse (EU) 2018/485 om at give Danmark tilladelse til at anvende en særlig foranstaltning, der fraviger artikel 75 i direktiv 2006/112/EF om det fælles merværdiafgiftssystem
            
            
               RÅDET FOR DEN EUROPÆISKE UNION HAR —
            
            
               under henvisning til traktaten om Den Europæiske Unions funktionsmåde, 
            
            
               under henvisning til Rådets direktiv 2006/112/EF af 28. november 2006 om det fælles merværdiafgiftssystem
                  6
               , særlig artikel 395, stk. 1,
            
            
               under henvisning til forslag fra Europa-Kommissionen, og
            
            
               ud fra følgende betragtninger:
            
            
               (1)Ved brev registreret i Kommissionen den 21. februar 2020 anmodede Danmark i overensstemmelse med artikel 395, stk. 2, første afsnit, i direktiv 2006/112/EF om tilladelse til at anvende en særlig foranstaltning, der fraviger bestemmelserne i nævnte direktivs artikel 75 vedrørende retten til at fradrage indgående moms.
            
            
               (2)Ved brev af 2. april 2020 underrettede Kommissionen i henhold til artikel 395, stk. 2, andet afsnit, i direktiv 2006/112/EF de øvrige medlemsstater om anmodningen fra Danmark. Ved brev af 3. april 2020 meddelte Kommissionen Danmark, at den rådede over alle de oplysninger, den fandt nødvendige for at kunne behandle anmodningen.
            
            
               (3)Uden en sådan fravigelsesforanstaltning fremgår det af lovgivningen i Danmark, at hvis en let varebil med en tilladt totalvægt på op til 3 ton er registreret hos de danske myndigheder som værende anvendt udelukkende til erhvervsmæssig brug, har den afgiftspligtige person ret til at fradrage hele den indgående moms på udgifter til anskaffelse og drift af køretøjet. Hvis et sådant køretøj efterfølgende anvendes til privat brug, mister den afgiftspligtige person retten til at fradrage moms betalt ved anskaffelse af køretøjet.
            
            
               (4)For at afbøde følgerne af denne ordning anmodede Danmark om tilladelse til at indføre en særlig foranstaltning, der fraviger artikel 75 i direktiv 2006/112/EF. Ved Rådets gennemførelsesafgørelse 2012/447/EU
                  7
                fik Danmark tilladelse til at indføre den særlige foranstaltning, og tilladelsen blev efterfølgende forlænget ved Rådets gennemførelsesafgørelse (EU) 2015/992 indtil den 31. december 2017
                  8
               . Ved Rådets gennemførelsesafgørelse (EU) 2018/485
                  9
                fik Danmark tilladelse til at anvende den særlige foranstaltning fra den 1. januar 2018 til den 31. december 2020.
            
            
               (5)Foranstaltningen vil give afgiftspligtige personer, der har registreret et køretøj udelukkende til erhvervsmæssig brug, mulighed for at benytte køretøjet til privat brug og for at beregne afgiftsgrundlaget ved leveringen af ydelsen i henhold til artikel 75 i direktiv 2006/112/EF på grundlag af en daglig standardsats snarere end miste deres ret til at fradrage moms betalt ved anskaffelse af køretøjet.
            
            
               (6)Denne forenklede beregningsmetode bør imidlertid være begrænset til 20 dages privat brug for hvert kalenderår, og det standardmomsbeløb, der skal betales, bør fastsættes til 40 DKK for hver dags privat brug. Beløbet er fastsat af den danske regering på basis af en analyse af nationale statistikker.
            
            
               (7)Denne foranstaltning, som bør gælde for lette varebiler med en tilladt totalvægt på op til 3 ton, tager sigte på at forenkle momsforpligtelserne for afgiftspligtige personer, der gør lejlighedsvis privat brug af et køretøj, der var registreret udelukkende til erhvervsbrug, hvorved afgiftsopkrævningen forenkles. Det vil dog fortsat være muligt for en afgiftspligtig person at vælge at registrere en let varebil som værende til både erhvervsmæssig og privat brug. Ved at gøre brug af denne mulighed vil den afgiftspligtige person miste retten til at fradrage moms betalt ved anskaffelse af køretøjet, men vil ikke skulle betale en daglig afgift for privat brug.
            
         
         
            
               (8)At tillade en foranstaltning, der sikrer, at en afgiftspligtig person, som gør lejlighedsvis privat brug af et køretøj, der er registreret udelukkende til erhvervsbrug, ikke fratages den fulde ret til at fradrage den indgående moms på det pågældende køretøj, er i overensstemmelse med de generelle regler om fradrag, der er fastsat i direktiv 2006/112/EF.
            
            
               (9)Tilladelsen bør gælde for en begrænset periode og bør derfor udløbe den 31. december 2023.
            
            
               (10)I tilfælde af at Danmark anmoder om en yderligere forlængelse af den særlige foranstaltning efter den 31. december 2023, bør Danmark senest den 31. marts 2023 indsende en rapport til Kommissionen sammen med anmodningen om forlængelse.
            
            
               (11)Fravigelsen vil kun i ubetydelig grad påvirke de samlede momsindtægter, der opkræves ved det endelige forbrug, og har ingen negative indvirkninger på Unionens egne indtægter hidrørende fra moms.
            
            
               (12)Gennemførelsesafgørelse (EU) 2018/485 bør derfor ændres —
            
            
               VEDTAGET DENNE AFGØRELSE: 
            
            
               Artikel 1
            
            
               Artikel 3, stk. 2 og 3, i gennemførelsesafgørelse (EU) 2018/485 affattes således:
            
            
               "Den anvendes fra den 1. januar 2018 til den 31. december 2023.
            
            
               Enhver anmodning om forlængelse af den foranstaltning, som denne afgørelse indeholder bestemmelser om, indgives til Kommissionen senest den 31. marts 2023 og ledsages af en rapport med en bedømmelse af foranstaltningen."
            
            
               Artikel 2
            
            
               Denne afgørelse er rettet til Kongeriget Danmark.
            
            
               Udfærdiget i Bruxelles, den […].
            
            
               
                     På Rådets vegne
               
               
                     Formand
               
            
         
         
            
                  
                     (1)
                  
                        EUT L 347 af 11.12.2006, s. 1.
               
               
                  
                     (2)
                  
                        EUT L 81 af 23.3.2018, s. 13.
               
               
                  
                     (3)
                  
                        EUT L 202 af 28.7.2012, s. 24.
               
               
                  
                     (4)
                  
                        EUT L 159 af 25.6.2015, s. 66. 
               
               
                  
                     (5)
                  
                        KOM(2004) 728 endelig – Forslag til Rådets direktiv om ændring af direktiv 77/388/EØF med henblik på at forenkle de momsmæssige forpligtelser (EUT C 24 af 29.1.2005, s. 10) tilbagetrukket den 21. maj 2014(EUT C 153 af 21.5.2014, s. 3). 
               
               
                  
                     (6)
                  
                        EUT L 347 af 11.12.2006, s. 1.
               
               
                  
                     (7)
                  
                        EUT L 202 af 28.7.2012, s. 24.
               
               
                  
                     (8)
                  
                        EUT L 159 af 25.6.2015, s. 66. 
               
               
                  
                     (9)
                  
                        EUT L 81 af 23.3.2018, s. 13.